b'\n_START_ARTICLE_\nRefleksologija\n_START_PARAGRAPH_\nRefleksologija (beseda pomeni to\xc4\x8dke zdravljenja) je del alternativne (komplementarne ali integrirane) medicine. Je na\xc4\x8din zdravljenja, ki s posebnimi ro\xc4\x8dnimi tehnikami in to\xc4\x8dno dolo\xc4\x8denimi prsti izvaja fizi\xc4\x8den pritisk na to\xc4\x8dno dolo\xc4\x8dene to\xc4\x8dke na nogah in rokah brez uporabe masa\xc5\xbenega olja ali losjona. Temelji na prepri\xc4\x8danju o obstoju sistema refleksnih to\xc4\x8dk na nogah in rokah, ki odra\xc5\xbeajo podobo telesa._NEWLINE_Ni dokazov, da bi refleksologija bila u\xc4\x8dinkovit ali uporaben pristop za zdravljenje kateregakoli zdravstvenega stanja.\n_START_SECTION_\nRefleksologija na splo\xc5\xa1no\n_START_PARAGRAPH_\nPo mnenju refleksologov obstaja v \xc4\x8dlove\xc5\xa1kem telesu 10 kanalov, ki se za\xc4\x8denjajo in kon\xc4\x8dujejo na konicah no\xc5\xbenih prstov, potekajo pa do temena in prstov na nogah. Od teh je vsak povezan z dolo\xc4\x8denim delom telesa. Refleksologi se med svojim delom, ki poteka ve\xc4\x8dinoma v le\xc5\xbee\xc4\x8dem ali polsede\xc4\x8dem polo\xc5\xbeaju, osredoto\xc4\x8dijo na odkrivanje blokiranih energetskih kanalov, po prvem pregledu, pa refleksologi izvajajo masa\xc5\xbee in pritiske na dolo\xc4\x8dene to\xc4\x8dke na stopalu in dlaneh, da bi s tem blokirane kanale tudi sprostili. Po kon\xc4\x8danem delu naj bi se ponovno vzpostavilo ravnote\xc5\xbeje v telesu._NEWLINE_Pri iskanju blokiranih energetskih kanalov desno in levo stopalo predstavljata desno in levo polovico telesa in \xc4\x8dlove\xc5\xa1kih organov, po mnenju refleksologov pa je refleksologija pomemben dejavnik pri preventivnem prepre\xc4\x8devanju nastajanja bolezni in vzdr\xc5\xbeevanja ravnovesja v telesu._NEWLINE_Kanadsko zdru\xc5\xbeenje refleksologov to alternativno vedo definira kot naravno zdravilno umetnost, ki temelji na na\xc4\x8delu, da so refleksi v nogah, rokah in u\xc5\xa1esih ter njihova obmo\xc4\x8dja povezanih podro\xc4\x8dij ustrezajo\xc4\x8da vsakemu delu telesa in tako tudi razli\xc4\x8dnim telesnim organom. Z uporabo pritiska na refleksne to\xc4\x8dke se spro\xc5\xa1\xc4\x8da napetost, izbolj\xc5\xa1a prekrvavitev in spodbuja naravno delovanje sorodnih podro\xc4\x8dij telesa._NEWLINE_Utemeljitelj te metode je dr. William Hope Fitzgerald, otorinolaringolog, ki je opazil, da pritiski na dolo\xc4\x8deno to\xc4\x8dko in masa\xc5\xbea le-te izzovejo fiziolo\xc5\xa1ke odgovore na povsem drugem mestu v telesu._NEWLINE_Med refleksologi \xc5\xa1e do danes ni pri\xc5\xa1lo do skupnega mnenja o tem kako naj bi refleksologija zares delovala. Skupna jim je teza, da se razli\xc4\x8dni deli telesa odzivajo na refleksolo\xc5\xa1ko pogojene \xc2\xbbinformacije\xc2\xab\xc2\xa0iz stopal in da naj bi se z dotiki refleksnih to\xc4\x8dk na stopalih izbolj\xc5\xa1alo zdravstveno stanje dolo\xc4\x8denih organov. Natan\xc4\x8dnej\xc5\xa1i mehanizem delovanja pa je zaenkrat \xc5\xa1e mo\xc4\x8dno nepoenoten.\n_START_SECTION_\nU\xc4\x8dinkovitost\n_START_PARAGRAPH_\nSistemati\xc4\x8dna pregleda naklju\xc4\x8dno opravljenih \xc5\xa1tudij v letu 2009 in 2011 sta pokazala, da ni zadovoljive podpore o delovanju refleksologije v kakr\xc5\xa1enkoli medicinski namen. Leta 2015 je Ministrstvo za zdravje v Avstraliji objavilo izsledke revizije alternativnih terapij, z namenom ugotoviti ali bi katera od njih bila primerna za financiranje s strani dr\xc5\xbeavnega zdravstvenega zavarovanja; refleksologija je bila ena izmed 17 terapij, za katere ni dokazov o delovanju. Zato je leta 2017 avstralska vlada odlo\xc4\x8dila, da refleksologija ne more biti sofinancirana, saj davkopla\xc4\x8devalski denar ne more biti porabljen za zdravljenja, ki nimajo znanstvene podpore o delovanju.\n_START_SECTION_\nPotek terapije\n_START_PARAGRAPH_\nMed potekom refleksolo\xc5\xa1ke terapije pacient najve\xc4\x8dkrat le\xc5\xbei ali sedi na stolu. Terapija poteka najve\xc4\x8dkrat pribli\xc5\xbeno 60 minut, za doseganje pravih u\xc4\x8dinkov pa ve\xc4\x8dina reflekoslogov svetuje \xc5\xa1est terapij tedensko. Pravilno iz\xc5\xa1olan refleksolog se s pacientom pred za\xc4\x8detkom pogovori o njegovih blezenskih stanjih kasneje pa s pritiski dolo\xc4\x8denih to\xc4\x8dk na stopalu in dlaneh, masiranjem, vrtenjem prstov, pregibanjem stopala in gnetenejem ko\xc5\xbee ustvari spro\xc5\xa1\xc4\x8danje energijskih blokad._NEWLINE_Ker so refleksolo\xc5\xa1ke to\xc4\x8dke zelo majhne mora biti refleksolog pri svojem delu tudi zelo natan\xc4\x8den, masa\xc5\xbea je najve\xc4\x8dkrat zelo ne\xc5\xbena, redko pa se uporablja tudi mo\xc4\x8dnej\xc5\xa1e pritiske, ki pa so kratkorajni in izzovejo huj\xc5\xa1o bole\xc4\x8dino, ki pa je le trenutna. Po terapiji se redko pojavijo na ko\xc5\xbei znaki rde\xc4\x8dice, ob\xc4\x8dasno pacient lahko ob\xc4\x8duti tudi pove\xc4\x8dano odvajanje blata, a je to po tolma\xc4\x8denju refleksologov le dokaz, da je bila terapija uspe\xc5\xa1na._NEWLINE_Skozi zgodovino poznamo razli\xc4\x8dne verzije refleksolgije, vse pa naj bi temeljile na odpiranju energijskih tokov, dvigovanju nevidne sile \xc5\xbeivljenja qi in pomagale pri zdravljenju. Drugi temelj refleksologije pa je prepri\xc4\x8danje, da naj bi tisti, ki prakticira refleksologijo znal odstraniti stres in bole\xc4\x8dino v posameznih delih telesa s pritiski na stopala in dlani. Po prepri\xc4\x8danju refleksologov naj bi se to zgodilo zaradi \xc5\xbeiv\xc4\x8dnega sistema, ki ob tak\xc5\xa1nem pritisku spusti signal za spro\xc5\xa1\xc4\x8danje endorfinov, ki zmanj\xc5\xa1ajo omenjena stres in bole\xc4\x8dino. Ta hipoteza je bila ve\xc4\x8dkrat zavrnjena s strani uradne medicine, ki refleksologiji o\xc4\x8dita pomanjkanje znanstvenih dokazov.\n_START_SECTION_\nRazvoj refleksologije\n_START_PARAGRAPH_\nRefleksoloija naj bi imela svoj izvor kar na \xc5\xa1tirih kontinentih: Aziji, Afriki, Severni Ameriki in Evropi. Najbolj gre verjeti teoriji, da so za\xc4\x8detki refleksologije na Kitajskem in sicer pred pribli\xc5\xbeno 5000 leti. Za\xc4\x8detniki taoizma so bili namre\xc4\x8d ve\xc4\x8dkrat opisani kot tisti, ki naj bi prakticirali starodavno kitajsko zdravilstvo, ki je vsebovalo tudi elemente refleksologije. V Severni Ameriki pa so odkrili uporabo oblike refleksologije pri plemenu cherokee, ki je znanje prena\xc5\xa1alo iz generacije v generacijo. Refleksologija je potovala tudi skozi Indijo in Japonsko, kjer se tradicionalna vzhodnoazijska refleksologija stopal imenije Zoku Shin Do. To je japonska masa\xc5\xbena tehnika stopal, ki ima enake korenine kot refleksologija._NEWLINE_Skozi leta se je refleksologija izoblikovala in na Kitajskem celo preoblikovala. Tu je v akupresuri pri\xc5\xa1lo do spremembe, saj je z uporabo igel to postala akupunktura. Kitajski koncept refleksnih to\xc4\x8dk je ostal enak, celotna praksa pa je s tak\xc5\xa1no izvedbo dobila popolnoma novo smer. Nekatere zgodovinske navedbe govorijo tudi o tesni povezavi refleksologije z zgodnje egip\xc4\x8dansko verzijo podobne prakse. Povezava \xc5\xa1e dandanes ni povsem raz\xc4\x8di\xc5\xa1\xc4\x8dena, dejstvo pa je da naj bi \xc5\xa1lo tudi v tem primeru za pritiske na stopala z namenom vplivanja na zdravje._NEWLINE_\xc5\xbde omenjeni predhodnik refleksologije doktor medicine William H. Fitzgerald, sicer specialist otorinolaringologije, je trdil da ima pritisk na dolo\xc4\x8dene to\xc4\x8dke lahko anesteti\xc4\x8den u\xc4\x8dinek na drugih delih telesa. To tezo je v Zdru\xc5\xbeenih dr\xc5\xbeavah Amerike predstavil leta 1913. Med letoma 1930 in 1940 pa je psihoterapevtka in medicinska sestra Eunice D. Ingham Stopfel refleksologiji dala novo podobo. Trdila je, da so roke in stopala zelo ob\xc4\x8dutljivi in s tem namenom je naredila zemljevid podro\xc4\x8dij celotnega telesa na stopalih. Od tega trenutka dalje je terapija telesnih con dobila ime refleksologija. \xc5\xa0e danes pa v ZDA in Zdru\xc5\xbeenem kraljestvu refleksologi najprej \xc5\xa1tudirajo teorije Inghamove, \xc4\x8deprav obstajajo novej\xc5\xa1e in  bolj popolne metode, ker pomeni da je njeno znanje \xc5\xa1e vedno zelo spo\xc5\xa1tovano.\n_START_SECTION_\nZakonodaja in refleksologija\n_START_PARAGRAPH_\nV Veliki Britaniji refleksologijo ureja organizacija CNHC (Complementary and Natural Healthcare Council). Registracija vanjo je popolnoma prostovoljna in omogo\xc4\x8dena vsakomur, kar pomeni da vsakdo lahko izvaja tehnike refleksologije in se tudi opi\xc5\xa1e kot reflekslog. Organizacija predpisuje, da morajo registrirani refleksologi delovati javno in imeti mo\xc5\xbenost profesionalnega zavarovanja, pogoj za ponovno registracijo pa je tudi redno izpopolnjevanje._NEWLINE_V Sloveniji vse alternativne metode zdravljenja ureja Zakon o zdravilstvu iz leta 2007, ki dolo\xc4\x8da vrste zdravilstva, izvajalce zdravilstva, na\xc4\x8din opravljanja zdravilstva, Zdravilsko zbornico in nadzor nad izvajanjem zdravilstva. Zakon pravi, da je zdravilstvo dejavnost, ki jo opravljajo zdravilci z namenom izbolj\xc5\xa1ati zdravje uporabnika storitev, zdravilska dejavnost obsega ukrepe in aktivnosti, temelje\xc4\x8de na zdravilskih sistemih in zdravilskih metodah in se izvaja na na\xc4\x8din, ki ne \xc5\xa1koduje zdravju.\n_START_SECTION_\nKritike refleksologije\n_START_PARAGRAPH_\nNajve\xc4\x8dja kritika refleksologije izhaja prav iz pomanjkanja dokazov o njeni dejanski u\xc4\x8dinkovitosti. Sploh pa je kontroverzna, ker naj bi delovala s pomo\xc4\x8djo upravljanja Qi (\xc5\xbeivljenjske energije), ki  znanstveno ni dokazana. Refleksologija tudi nima dokazanega u\xc4\x8dinka placeba. Nedvomno pa je to da je refleksologija lahko tudi nevarna, kadar se pacient zana\xc5\xa1a zgolj nanjo in s tem zmanj\xc5\xa1uje ali celo zavra\xc4\x8da zdravljenje po na\xc4\x8delih uradne medicine.'